Forretningsfolk på havnen er harmdirrende over Aalborg Kommunes planer om at spærre havnen af. I et brev fra kommunen står blandt andet, at man forbereder en "…lukning af havnen for biltrafik samt inddragelse af parkeringsareal til rekreativt formål i sommermånederne". Der lægges op til, at der i højsæsonen bliver spærret af ved indkørslen til havnen, og 27 parkeringspladser bliver nedlagt. Det er samrådet i Hals, der er gået forrest og har henvendt sig til kommunen for at få bilerne væk fra havnen - Vi har forsøgt at etablere en gågade her, ligesom man har i mange andre havnebyer. Det vil være godt for unge familier med børn, at bilerne kommer væk, siger Birgit Balling, medlem af Hals Samråd. Men for havnens forretninger vil en spærring netop i sommerperioden gribe voldsomt ind. - De tager jo lige vores højsæson, og det er her, vi skal tjene vores penge. Jeg har rigtig mange ældre kunder, der kun kan komme her, hvis de kan køre lige til døren, siger Allan Thykjær, indehaver af Havkatten. Hos Ice & Fun er indehaveren Henrik Villefrance rystet. - 80 procent af mine kunder om aftenen kører direkte til døren og kommer ind for at købe is. Jeg tror, jeg kommer til at miste 100.000 kroner på en sæson, når havnen bliver spærret af, siger Henrik Villefrance. Byen er så splittet, at erhvervsforeningens formand, Torben Sørensen, dårligt nok tør udtale sig. - Stemningen er meget spændt, og jeg skal hverken have sagt for eller imod, siger erhvervsformanden. Der er indsamlet næsten 1000 underskrifter mod spærring af havnen i Hals. De bliver afleveret på By- og Landskabsforvaltningen i Aalborg Kommune på tirsdag, når høringsfristen slutter.

Opsummering:
Hals er i oprør. Havnen skal i et forsøg spærres af for biler. Forretningsfolk frygter styrtdyk i omsætningen, mens andre glæder sig til en bilfri havn.